Unisa skerm vir dosent wat kollega ‘wit t**f’ noemUnisa se Sunnyside-kampus. (Foto: Jacques Naude/ANA) Unisa het teruggekap ná ŉ eis van die bugerregtegroep AfriFroum dat een van sy dosente die trekpas moet kry nadat hy ŉ vroueprofessor “ŉ lelike wit t**f” genoem het. AfriForum het vroeër ŉ brief aan dr. Mandla Makhanya, visekanselier van Unisa, gerig om Muhammad Zakaria Asmal se afdanking te eis. Asmal het op Facebook geskryf dr. Nicoli Natrass, ŉ vroueprofessor aan die Universiteit van Kaapstad (UK), “is ŉ dom wit t**f wat leliker is as haar hond”. “U eis vir die afdanking van ŉ werker van die universiteit is ŉ eis vir die universiteit om onregmatig en/of teenstrydig met wetgewing op te tree,” lees Unisa se antwoord aan AfriForum. “Die universiteit kan onder geen omstandighede so ŉ onregmatige instruksie uitvoer nie.” Natrass is ŉ professor in ekonomie aan die UK. Sy het in Junie onder skoot gekom oor die uitkomste van navorsing wat sy gedoen het oor die hipotese dat swart studente minder geneë is om biologiese wetenskappe te studeer. Sy het bevind dat swart studente se ervaring met troeteldiere en hul houding teenoor wilde lewe van die redes is waarom hulle nié kies om in hierdie rigting te studeer nie. “Ek is nie seker of ek meer aanstoot neem oor Natrass se walglike voorkoms, wat aansienlik is, of oor haar hond nie,” lui Asmal se inskrywing. Asmal het by sy inskrywing, wat onder die naam Zax Asmal gedoen is, gesê sy opmerking word onder die vaandel van “satire” gemaak. AfriForum het dit egter as walglik bestempel en Asmal se kop geëis. Ernst van Zyl, veldtogbeampte vir strategie en inhoud by AfriForum, het vroeër gesê die organisasie glo hierdie vlak van geslagsgebaseerde liggaamsbespotting, wat ook rassisties van aard is, is laakbaar. “Die gedagte dat mnr. Asmal gesag het oor studente by ’n onderriginstelling, terwyl hy vroue met diere vergelyk wat hul voorkoms aanbetref, is kommerwekkend.” Unisa het in reaksie gesê “Suid-Afrika is ŉ grondwetlike demokrasie gegrond op regspleging. Burgers van hierdie land het menseregte wat ten alle tye gerespekteer moet word.” Volgens die universiteit het hy beleid en prosedures wat gevolg moet word wanneer klagtes teen sy personeel ingedien word. Unisa sê ook dit is “betreurenswaardig” dat AfriForum, ŉ organisasie wat hom voorhou as ŉ burgerregtegroep, vra vir die skending van menseregte en arbitrêre optrede sonder dat die regsproses gevolg word. Die universiteit sê as of wanneer Natrass ŉ formele klagte indien, sal Unisa op gepaste optrede besluit.